Bae ar Grouidigezh

Bae ar Grouidigezh (saozneg : Conception Bay) zo ur bae e biz an Douar-Nevez, e proviñs Douar-Nevez ha Labrador e Kanada. Emañ e ledenez Avalon ha war ar Meurvor Atlantel e sko er biz.

 Douaroniezh 
War Mor Labrador e sko Bae ar Grouidigezh er biz. Bevennet eo an digor gant Kab Sant-Frañsez er su ha Split Point e-kichen kêriadenn Bay de Verde en norzh ; 300 metr eo donder brasañ ar bae  deYoung, Brad{ & Sanderson, Brian (1994) {cite web|url=https://www.physics.mun.ca/~bdeyoung/deyoung_sanderson_AO_1995.pdf |title=The Circulation and Hydrography of Conception Bay, Newfoundland|accessdate=12 Mae 2025}}.

Meur a enezenn zo ennañ, ar re vrasañ o vezañ Enez Bell, Enez Little Bell hag Enez Kellys.

Ur servij listri-treizh a zo kinniget gant Gouarnamant ar broviñs etre Enez Bell ha Portugal Cove.

Balumed askellek a ya e-barzh ar bae pa vezont o tiblasañ.

 Poblañs 
An niver a annezidi o chom er c'humunioù a-hed aod Bae ar Grouidigezh a oa 90 490 e 2011, ar pezh a ra anezhi unan eus takadoù pobletañ ar broviñs. Emañ e-kichen meurgêr Sant-Yann hag a zo annezet gant ouzhpenn 200 000 a dud.

 Istor 
E 1501 ha 1502 e voe ergerzhet ha kartennaouet Greunland hag ar pezh a zo hiziv proviñs kanadian Douar-Nevez ha Labrador gant ar vreudeur Corte-Real, o c'houlenn an douaroù-se evel ul lodenn eus Impalaeriezh Portugal. Dont a ra an anv Bae ar Grouidigezh eus ar portugaleg Baía da Conceição ha roet e oa bet, moarvat, en enor da C'houel ar Grouidigezh dinamm, d'an 8 a viz Kerzu. Deuet e oa war wel evit ar wech kentañ en ur gartenn eus levraoueg Oliveriana (en Italia) war-dro 1504–1505.

E Bae ar Grouidigezh e voe savet trevadenn Britaniola, krouet e 1610. Eno ivez e voe Plantadeg Sea-Forest, krouet e 1610, ha Plantadeg Hope Bristol, krouet e 1619. Er bloavezhioù 1610 e oa ar Bae kuzhlec'h ar boukaner saoz Peter Easton. Kavet ez eus bet traezoù eus marevezh ar blanterien er XVII kantved betek an XIX kantved, evel pezhioù moneiz spagnol, unan kognet e Perou. Kenwerzh a veze etre an Douar-Nevez ha Bilbao e-kerzh ar XVII kantved Pope, Peter E. & Tapperbone , Bryn. Historic Carbonear, Summer 2013. In : Archeology Review, Meurzh 2014, Levrenn 12,  Rendell, Mark. .

Un istor brudet a-walc'h en e amzer e voe an afer-mañ : e 1873, ur vag-pesketa gant Theophilus Picot en e vourzh a voe taget gant ur sifelleg-meur (Architeuthis dux) .

Eus dibenn ar bloavezhioù 1890 betek ar bloavezhioù 1960 e oa ur vengleuz houarn e Wabana en Enez Bell. Kaset e veze ar c'hailh da Sydney e Skos-Nevez evit bezañ treuzfurmet gant labouradeg houarn Dominion Steel and Coal Corporation (DOSCO)).

E-kerzh an Eil Brezel-bed e voe taget listri-karg DOSCO gant listri-spluj U-boot an Trede Reich e porzh Wabana, div wech d'an nebeutañ. C'hoarvezout a reas an tagadennoù d'ar 5 a viz Gwengolo 1942 pa voe beuzet al lestr breizhveurat SS Saganaga hag al lestr kanadian Lord Strathcona gant un U-513, ha d'an 2 a viz Du pa voe beuzet al lestr P.L.M. 27 eus ar France libre hag al lestr kanadian Rose Castle. E-kerzh an argadenn gentañ, un dorpedenn, o vukañ al listri-karg kailh, a c'hwitas war he fal hag a skoas ar c'hae, ar pezh a lakaas Enez Bell da vezañ unan eus an nebeudig lec'hioù e Norzhamerika o vezañ taget gant an Alamaned en Eil Brezel-Bed. Gwelet a reer c'hoazh tammoù eus ar pevar lestr-karg beuzet e-kerzh an div argadenn-se pa vez izel ar mor ; ur monumant war an aod a zo gouestlet d'ar 69 martolod o doa kollet o buhez.

Pennadoù kar
Ledenez Avalon

 Notennoù 

Rummad:Douar-Nevez
Rummad:Baeoù Kanada